Da regeringen lukkede syv nordjyske kommuner ned i begyndelsen af november, blev der samtidig iværksat en strategi om at masseteste befolkningen i kommunerne, særligt med henblik på at kortlægg smitte med muteret coronavirus. Lørdag 7. november gik det så løs, da det store testapparart blev rullet ud i de første nordjyske kommuner, og senere er indsatset rykket fra kommune til kommune for at få testet så mange som muligt inde 3. december. Thisted og Frederiskhavn Kommune ligger lige nu helt i top med 81 og 76 procent testede borgere, mens de øvrige kommuner, hvor testindsatsen er påbegyndt senere, ligger på mellem 42 og 61 procent testede borgere. Og så er der en enkelt kommune, der stikker ud, for på Læsø har indtil videre kun 18 procent af befolkningen været forbi testcentret. Det svarer til 308 ud af øens 1760 borgere. Dårligt vejr har givet aflysning Der ligger dog en naturlig forklaring, og en vejrmæssig udfordring, til grund for det relativt lave testtal på Læsø. Normalt er der testdag om torsdagen på Læsø, og de 308 er alle blevet testet torsdag 12. november, altså den første torsdag siden massetestningen gik i gang. Den efterfølgende torsdag, altså den 19. november, tog vejret pusten fra testindsatsen. Med vindstød af orkanstyrke, turde man simpekthen ikke sejle til Læsø med testapparatet af frygt for at man ville strande på øen med prøver og udstyr, og derfor blev denne testdag aflyst, lyder det fra presseafdelingen i Region Nordjylland, som offentliggør testtallene for de syv kommuner. Nu er det så blevet torsdag igen, og efter planen skal næsten 400 borgere i dag testes på øen. Desuden er der indlagt en ekstra testdag på søndag for alle dem, der ikke har haft mulighed for at lade sig teste på de faste test-torsdage, og dermed regner Region Nordjylland med, at man ved ugens udgang er helt på højde med de procentvise testtal fra Frederikshavn og Thisted Kommuner.

Opsummering:
Siden der blev iværksat massetest i syv nordjyske kommuner, er der kun testet 18 procent af Læsøs befolkning. Nu sætter regionen ind med en ekstra testdag for at nå alle dem, der ønsker at lade sig teste.